Skårlægger er den eneste i af sin slags i verden. To brødre har brugt al deres fritid i de sidste 3 år på at bygge maskinen. - Jeg ved ikke helt hvad der er galt med os, men vi er bidt af skårlægning, siger storebror Anders Dahl. - Vi slog et par streger på et stykke papir, og så fortsatte det sådan, siger lillebror Carsten Dahl. Skårlæggeren er dobbelt så stor som alle andre på markedet. - Den er 28 bod bred og matcher dermed de fleste nye mejetærskere, siger Carsten Dahl Den kan nedlægge cirka 120 hektar på et døgn og ifølge brødrene bliver rapsen nedlagt perfekt. - Vi har stor dybde i vore skærebug, så rapsen lægges skånsomt ned og landmandens spild mindskes, siger Carsten Dahl. - Vores skår er også dejligt brede og rapsen bliver derfor hurtigt tørre, siger Anders Dahl. Til dagligt arbejder begge brødre på maskinfabrikker i Himmerland. Her i høstperioden har de orlov i 14 dage for at sidde i døgndrift og hygge sig på deres skårlægger. De har da også sørget for at komforten er i orden i det nye førerhus. Rattet er foreksempel en del af armlænet. Flere elementer på skårlæggeren har brødrene søgt patent på. Efterfølgende vil det så være nærliggende for mange at sælge tegningerne over skårlæggeren til en maskinfabrik og score kassen, men det ligger ikke umiddelbart i kortene. - Lige nu er det ikke noget vi tænker på. Vi tager en dag af gangen, men man skal aldrig sige aldrig, siger Carsten Dahl, inden han igen sætter sig op i skårlæggeren for at fortsætte arbejdet et par døgn endnu.
To brødre fra Himmerland har brugt de seneste tre år på at bygge en ny skårlægger. Brødrene var ganske enkelt utilfredse med kvaliteten af dem, der kan købes.